**Информация за режима на внос на пшеница, царевица, слънчогледово и рапично семе от Украйна в България**

От 04.12.2023 г. Украйна започна да приема заявления за издаване на лицензи за износ на пшеница, царевица, слънчогледово и рапично семе към Република България. Предвижда се лицензионният режим да работи по следния начин:

Веднъж седмично украинската страна ще предоставя на Министерство на земеделието и храните на Република България информация за получените заявления за издаване на лицензи за износ на някои от четирите продукта за България. Информацията ще се предоставя чрез предварително определените точки за контакт, по електронен път и чрез посолството на Украйна в София, и ще съдържа данни за:

* Име на лицето/оператора, подал заявление за издаване на лиценз за износ, и име на лицето/оператора, вносител в Република България;
* Наименование на земеделски продукт и обеми в тона;
* Тарифен код;
* Сертификати за качество и безопасност на внасяните обеми по продукти и партиди;
* Фактурна цена за обявените за лицензиране обеми и цена на тон продукция в съответната валута.

Впоследствие българската страна следва да изпраща обратна информация до украинската страна относно допустимостта на заявените количества продукти в съответствие със законодателството на Европейския съюз и Република България.

Целта на създадения режим е адекватно да се проследяват внесените обеми в страната, с оглед предотвратяване изкривявания на пазара.

Обобщена информация по издадените лицензи от Украйна ще бъде публично оповестявана.